b'\n_START_ARTICLE_\nGlad\n_START_PARAGRAPH_\nGlad a fost voievod (duce) al unei forma\xc8\x9biuni statale medievale timpurii localizat\xc4\x83 pe teritoriul Banatului istoric (teritoriul dintre Tisa, Mure\xc8\x99, Dun\xc4\x83re \xc8\x99i Carpa\xc8\x9bi), \xc3\xaen prima jum\xc4\x83tate a secolului al X-lea. Re\xc8\x99edin\xc8\x9ba principal\xc4\x83 a ducelui era Morisena (ast\xc4\x83zi Cenad).\n_START_SECTION_\nVoievodatul (ducatul) b\xc4\x83n\xc4\x83\xc8\x9bean\n_START_PARAGRAPH_\nSe presupune c\xc4\x83 teritoriul b\xc4\x83n\xc4\x83\xc8\x9bean era, p\xc3\xa2n\xc4\x83 la moartea \xc8\x9barului Simeon I al Bulgariei, \xc3\xaen 927,  o marc\xc4\x83 a \xc8\x9baratului bulgar. Ie\xc8\x99irea voievodatului de sub tutela bulgar\xc4\x83 s-a produs, probabil cu ajutor cuman, imediat dup\xc4\x83 aceast\xc4\x83 dat\xc4\x83, pe fondul sl\xc4\x83birii accentuate a influen\xc8\x9bei Bulgariei \xc3\xaen sud-estul european. _NEWLINE_Voievodatul a fost atacat, dup\xc4\x83 toate probabilit\xc4\x83\xc8\x9bile \xc3\xaenainte de 934, de o expedi\xc8\x9bie a cetelor maghiare, conduse de Zuard, Cadusa (fratele lui Zuard) \xc8\x99i Boyta care, \xc3\xaentr-o prim\xc4\x83 faz\xc4\x83, a cucerit partea nord-vestic\xc4\x83 a voievodatului. Dup\xc4\x83 relat\xc4\x83rile notarului anonim al regelui maghiar B\xc3\xa9la al III-lea \xc3\xaen Gesta Hungarorum, Glad s-a opus n\xc4\x83v\xc4\x83litorilor \xc3\xaen mai multe b\xc4\x83t\xc4\x83lii._NEWLINE_Prima s-a desf\xc4\x83\xc8\x99urat pe r\xc3\xa2ul Timi\xc8\x99, \xc3\xaentr-un loc numit Vadum Arenarum (Vadul nisipurilor identificat cu Foeni, sat rom\xc3\xa2nesc la grani\xc8\x9ba cu Serbia), unde armata sa, compus\xc4\x83 din bulgari , cumani \xc8\x99i rom\xc3\xa2ni, a fost \xc3\xaenfr\xc3\xa2nt\xc4\x83. _NEWLINE_A doua b\xc4\x83t\xc4\x83lie a avut loc la fort\xc4\x83rea\xc8\x9ba Kevea (Keue sau Cuvin), \xc3\xaen Banatul s\xc3\xa2rbesc (exist\xc4\x83 \xc8\x99i opinia dup\xc4\x83 care aceast\xc4\x83 fortifica\xc8\x9bie ar fi localizat\xc4\x83 la nord de Mure\xc8\x99, la Cuvin, Arad),\xc3\xaen care voievodul a fost silit s\xc4\x83 cear\xc4\x83 pace, ced\xc3\xa2nd coali\xc8\x9biei de triburi maghiare aceast\xc4\x83 cetate. _NEWLINE_Urm\xc4\x83toarea confruntare a fost la Urscia (Or\xc8\x99ova pe malul Dun\xc4\x83rii. _NEWLINE_Ultimul urma\xc8\x99 al lui Glad, ducele Ahtum, care s-a cre\xc8\x99tinat ortodox (circa 1000), este \xc3\xaendep\xc4\x83rtat de la conducerea ducatului prin 1003-1004, c\xc3\xa2nd Chanadinus (Cenad) \xc8\x99i o\xc8\x99tile maghiare intr\xc4\x83 \xc3\xaen Morisena. \xc3\x8en timpul lui Ahtum s-a construit o m\xc4\x83n\xc4\x83stire ortodox\xc4\x83 la Morisena. In anul 1038 este \xc3\xaensc\xc4\x83unat Gerard ca episcop de Cenad (Morisena)dup\xc4\x83 ridicarea unei m\xc4\x83n\xc4\x83stiri catolice.'